‘ગુજરાતી બાળવિશ્વકોશ’ના આયોજન માટે શરૂઆતમાં ‘ઑક્સફર્ડ ચિલ્ડ્રન્સ એન્સાઇક્લોપીડિયા’નો અભ્યાસ કરવામાં આવેલો. તે ઉપરાંત બાળકો-કિશોરો માટેના બ્રિટાનિકા, કિંગફિશર વગેરેના એન્સાઇક્લોપીડિયા પણ જોવામાં આવેલા. વળી ગુજરાતીમાં આ ક્ષેત્રે ઉપલબ્ધ કોશોનો અભ્યાસ પણ કર્યો ને તે પછી બાળવિશ્વકોશના વિષયોની યાદી તૈયાર કરવામાં આવી. આ સાથે પ્રાથમિકથી માંડીને ઉચ્ચતર માધ્યમિક કક્ષાએ ભણતાં બાળ-કિશોરોના પાઠ્યક્રમ–અભ્યાસક્રમને ધ્યાનમાં રાખી તેમના માટે જરૂરી વિષયોની અકારાદિ ક્રમે સૂચિ તૈયાર કરવામાં આવી. ત્યારબાદ અનેક સંદર્ભ-ગ્રંથો, ઇન્ટરનેટ આદિની સહાયથી લેખનકાર્ય શરૂ કરાયું.